KINNITATUD

Maardu linnapea

25.09.2023 käskkirjaga nr 16.1-1/55

LISA 5

**MAARDU LINNAVALITSUSE**

**PLANEERIMIS- JA MAJANDUSOSAKONNA**

**KESKKONNA PEASPETSIALISTI**

**AMETIJUHEND**

1. ÜLDOSA

1.1 Maardu Linnavalitsuse planeerimis- ja majandusosakonna keskkonna peaspetsialist (edaspidi keskkonna peaspetsialist) on planeerimis- ja majandusosakonna (edaspidi osakond) koosseisu kuuluv ametnik, kelle nimetab ametisse linnapea.

1.2 Keskkonna peaspetsialist allub osakonna juhatajale.

1.3 Keskkonna peaspetsialist asendab osakonna juhataja poolt määratud töötajat.

1.4 Keskkonna peaspetsialisti asendab osakonna juhataja poolt määratud ametnik.

1.5 Peaspetsialist juhindub oma tegevuses Eesti Vabariigis kehtivast seadusandlusest, Maardu Linnavolikogu ja Maardu Linnavalitsuse õigusaktidest, linna põhimäärusest, osakonna põhimäärusest, linnavalitsuse sisedokumentidest ja käesolevast ametijuhendist.

2. AMETIKOHA EESMÄRK

2.1 Maardu linna haldusterritooriumil loodus- ja keskkonnakaitsealase tegevuse korraldamine ning osakonnale osakonna põhimäärusega pandud ülesannete täitmise tagamine.

2.2 Maardu linna haldusterritooriumil järelevalve teostamine, väärtegude toimepanijate väljaselgitamine ja väärtegude menetlemine oma tegevuse valdkonnas.

2.3 Maardu linna kriisikomisjoni tegevuse korraldamine.

3. KVALIFIKATSIOONINÕUDED

3.1 Erialane kõrgharidus.

3.2 Töökogemus: vajalik eelnev töökogemus ning ametialased teadmised.

3.3 Eesti keele oskus kõrgtasemel ja vene keele oskus kesktasemel ametialase sõnavara valdamisega.

3.4 Tööks vajalike riigi ja Maardu linna õigusaktide tundmine ja nende kasutamise oskus, kohaliku omavalitsuse asutuste asjaajamiskorralduse tundmine.

3.5 Ametikohal vajalike arvutiprogrammide käsitsemise oskus, sealhulgas ametikohal vajalike teksti- ja tabeltöötlusprogrammide ning vajalike andmekogude kasutamise oskus; paljundustehnika jm bürootehnika kasutamise oskus.

3.6 Algatusvõime ja loovus, sealhulgas võime osaleda uute lahenduste väljatöötamisel.

3.7 Kohusetunne, otsustus- ja vastutusvõime, sealhulgas kohustuste täpne ja õigeaegne täitmine, vastutus oma kohustuste täitmise, selle kvaliteedi ja tulemuslikkuse eest.

3.8 Suhtlemis- ja väljendusoskus, oskus oma seisukohti ja arvamusi põhjendada, mõtete ja informatsiooni suulise ja kirjaliku esitamise võime.

4. TEENISTUSKOHUSTUSED

4.1 Keskkonnaalaste seadustega kohalikele omavalitsustele pandud ülesannete täitmise korraldamine ja koordineerimine linna haldusterritooriumil ning järelevalve teostamine. Haldusmenetluse läbiviimine, haldussunni kohaldamine (ettekirjutuste tegemine, asendustäitmise organiseerimine ja sunniraha määramine) keskkonna valdkonnas.

4.2 Keskkonnaalaste kooskõlastuste ja seisukohtade andmine. Välisõhu saastelubade, jäätmelubade ja keskkonna komplekslubade kooskõlastamise menetlemine linnavalitsuses.

4.3 Keskkonnaalaste projektide rahastamistaotluste koostamine ning projektide juhtimine ja elluviimine ning keskkonnaga seotud dokumentide säilitamine ja arhiivi üleandmine.

4.4 Ehitusprojektide ja planeeringute läbivaatamine ning kooskõlastamine oma valdkonna piires.

4.5 Keskkonnaseisundi jälgimine linna haldusterritooriumil, sh perioodiline kontroll keskkonnaohtlike objektide üle.

4.6 Jäätmekäitluse kontroll s.h. jäätmevedaja tegevuse üle ning jäätmevaldajate registri pidamine.

4.7 Jäätmeseadusest ja pakendiseadusest tulenevate jäätmete sortimise (sh ohtlike jäätmete kogumise) nõuete täitmise korraldamine.

4.8 Linna heakorraeeskirja ja jäätmehoolduseeskirja täitmise kontrollimine.

4.9 Loomakaitseseadusega kohalikule omavalitsusele pandud ülesannete lahendamine. Järelevalve teostamine koduloomade pidamise eeskirjade täitmise üle, hulkuvate kasside ja koerte varjupaika toimetamise korraldamine.

4.10 Raieloa taotluste menetlemine ja lubade väljastamine vastavalt kehtestatud korrale.

4.11 Osalemine Maardu Linnavalitsuse nimel väärtegude väärteomenetluses kohtuvälise menetlejana väärteomenetluse seaduses sätestatud korras, väärteoasjas otsuste tegemine ja väärteoasjade materjalide säilitamise tagamine.

4.12 Väärtegude toimepanemise avastamine ja üleastujate suhtes väärteomenetluse algatamine, samuti vastavasisulisele infole ja avaldustele reageerimine.

4.13 Maardu linnas vastavalt hädaolukorra seadusele ja teistest õigusaktidest tulenevate kriisireguleerimisalaste tegevuste korraldamine, sh linna kriisireguleerimisplaanide ja elutähtsa teenuse kirjelduse ja elutähtsa teenuse toimepidevuse nõuete koostamise ning nende täitmise korraldamine.

4.14 Linna kriisikomisjoni tegevuse korraldamine, koosolekute läbiviimine ja protokollimine.

4.15 Oma valdkonnaga seotud hangete korraldamises ja läbiviimises osalemine. Sõlmitud töövõtulepingutest tulenevate kohustuste täitmise kontrollimine.

4.16 Oma tegevusvaldkonna linna õigusaktide eelnõude ja eelnõu seletuskirjade koostamine ning nende esitamine linnavalitsusele ja linnavolikogule.

4.17 Oma tegevusvaldkonnas eelarve koostamine, täitmise tagamine ja kontroll.

4.18 Osalemine töövaldkonnaga seotud komisjonide töös.

4.19 Keskkonnakaitse valdkonnas ametliku aruandluse koostamine ja esitamine linnavalitsusele ja linnavolikogule.

4.20 Kodanike vastuvõtt ja nõustamine oma teenistuskohustustega seotud küsimustes.

4.21 Osakonda saabunud avaldustele, taotlustele, teabenõuetele ja ettepanekutele vastamine vastavalt asjaajamise korrale ja teistele õigusaktidele.

4.22 Osakonna juhataja poolt antud muude ühekordsete ametialaste ülesannete täitmine.

4.23 Asendatava töötaja ametikohustuste täitmine.

5. VASTUTUS

Keskkonna peaspetsialist vastutab:

5.1 Talle pandud teenistuskohustuste õiguspärase, täpse ja õigeaegse täitmise eest.

5.2 Talle teenistuse tõttu teatavaks saanud ametisaladuse, ametialase info kaitsmise ja hoidmise, teiste inimeste delikaatsete isikuandmete ning muu juurdepääsupiirangutega informatsiooni hoidmise eest.

5.3 Linna vara heaperemeheliku kasutamise eest.

5.4 Seadusega seatud piirangute rikkumise eest.

5.5 Avaliku teabe seadusest tuleneva avaliku teabe avalikustamise ning teabenõuete täitmise eest oma töövaldkonnas.

6. ÕIGUSED

Keskkonna peaspetsialistil on õigus:

6.1 Saada oma teenistusülesannete täitmiseks informatsiooni, andmeid ja dokumente linnavalitsuselt ja teistelt linna ametiasutustelt ja hallatavatelt asutustelt.

6.2 Teha ettepanekuid töö paremaks korraldamiseks ja probleemide lahendamiseks oma töövaldkonnas.

6.3 Saada teenistuskohustuste täitmiseks vajalikke töövahendeid, kontori- ja sidetehnikat ning tehnilist abi nende kasutamisel.

6.4 Saada teenistuskohustuste täitmiseks vajalikku ametialast täiendkoolitust.

7. AMETIJUHENDI MUUTMINE

Ametijuhendit võib muuta valdkonna ja osakonna tegevust reguleerivate õigusaktide muutumisel, uute seaduste või linna õigusaktidest tulenevate ülesannete lisandumisel, osakonna töö ümberkorraldamisel või koosseisude muutmisel.

Olen tutvunud ja kohustun täitma

/allkirjastatud digitaalselt/